L'Antigo Echipto estió una civilización que s'orichinó en o cauz meyo y baixo d'o río Nilo, y que tenió tres epocas d'explendor faraonico en os periodos ditos: Imperio Antigo, Imperio Meyo, y Imperio Nuevo. Abarcaba dende o delta d'o Nilo en o norte, dica Elefantina, en a primera cadreita d'o Nilo, en o sud, plegando a tener influencia dende l'Eufrates dica Chabal Barkal, en a cuarta cadreita d'o Nilo, en epocas de maxima amplaria. O suyo territorio tamién abarcó, en distintos periodos, o disierto oriental y a linia d'a costa d'a Mar Roya, a peninsula d'o Sinai, y un gran territorio occidental dominando os terrenos d'oasis dispersos. Historicament, estió dividito en Alto y Baixo Echipto, a lo sud y a lo norte respectivament.